Terwyl die onderhandeling tussen die EU en die VK besig is om skipbreuk te ly en daar in verskeie Europese lande kommer toeneem oor die ontwrigting wat op 1 Januarie 2021 kan ontstaan, staar die Europese Unie verskeie ander uitdagings in die gesig.
Nadat die leiers van die 27 lidlande van die EU onlangs ŉ ooreenkoms vir dié organisasie se begroting vir die tydperk 2021 tot 2027 bereik het, moet die parlemente van al 27 lidlande dit nou bekragtig. Die Hongaarse parlement het egter aangedui dat hulle nie hul instemming sal gee nie voordat ŉ belangrike bepaling waarvolgens die uitbetaling van die EU se ekonomiese hulppakket aan bepalings oor die oppergesag van die reg in lidlande gekoppel word, gefinaliseer is.
Die probleme in Bulgarye bevestig die uitdagings vir voormalige Sowjetunie-lande om die nalatenskap van kommunisme en die ontwrigting wat die oorgang na demokrasie meegebring het, te hanteer. In talle ander Oos-Europese lande word dieselfde uitdagings ervaar waar oligarge en leiers uit die kommunistiese bewind ná die oorgang na demokrasie die magsvakuum wat in baie gevalle ontstaan het, gevul het.